A Bulla Sabbatina kiváltsága (1322) szerint a Szűzanya megígérte, hogy mindazokat, akik a skapulárét méltóképpen viselik, haláluk után az első szombaton kiszabadítja a tisztítótűzből. Hitelességéről a XVII. században sokat vitatkoztak, mert az eredetit nem találták. A kiváltságot 1613-ban V. Pál pápa bizonyos fenntartásokkal jóváhagyja, X. Kelemen pedig 1673-ban hitelesnek ismeri el. Vö. P. Cyrill: Kármelhegyi Szent Szűz skapuláréjának eredete és Stock Szent Simon élete. Budapest 1909. P. Ernő: Szent Terézia és a kármeliták. I. Budapest 1921, 55.

Természetesen nem a néprajzi kutató feladata, hogy a Bulla Sabbatina sokat vitatott kérdéséhez hozzászóljon. Kötelessége azonban rámutatni azokra a jelenségekre, amelyeket a skapulárékultusz kiváltott.