Király János: A király-koronázás eredete, egyházi fejlődése és ordóbeli kialakulása. Budapest, 1918. Vö. még Bozóky János: Koronázási könyv. Pest 1867. Bartoniek Emma: Corona és regnum. Száz. 1934, 329. "A Szent Korona már Szent István korában a királyi hatalom, méltóság jelképe és az államéletnek e személyes, király személyén nyugvó korában jelképe egyúttal az államnak is. Ez a szimbólum marad az egész középkoron át… A XV. században a nemesek behatolva az államéletbe, ráteszik kezüket az állam szimbólumára, a Szent Koronára és a Szent Korona eddigi fideles-ei subditi-jai és subiecti-jei a Szent Korona tagjaivá lesznek". Szakrális tekintélyét és István ereklyéinek kultuszát többek között az is mutatja, hogy 1386-ban az ország urai régi szokás szerint összejöttek Fehérvárott Szent István nyolcadára és a Szent király ereklyetartóját az oltárra helyezvén, megesküdtek, hogy a Korona javát, az ország ügyét mindenkivel, szükség esetén még a királlyal szemben is megvédelmezik.