# Október 13.

Kálmán ír zarándok volt,* a Szentföldre iparkodott. Ausztriában kémnek nézték és két rablógyilkossal együtt fölakasztották (1002).* Ausztria egyik régi patrónusa.*

A mi Szent István királyunk Kálmán legelső magyar tisztelője volt. Állítólag hazánkba hozatta a szent ereklyéit, amelyek később a melki apátságba kerültek, most is ott őrzik. Ismeretes volt a magyar középkorban Kálmán, István, Imre és László tiszteletére szerkesztett közös fogadalmi mise, amelyet Batthyány Boldizsár misekönyvében (1489)*, továbbá egy Pozsonyban írt, XV. századbeli kódexben olvashatunk.

Hazai tiszteletének korai bizonysága Könyves Kálmán (1095 – 1116) keresztneve. Népszerűségét családneveink is tanúsítják: Kálmán, Kaló, Káló.*

Kálmán táblaképével találkozunk Kisszeben (Sabinov, 1510) szárnyasoltárán. A győri székesegyházban oltára állott (1512).* Szentkálmán falu virágzott Somogyban (1414).*

Modern kultuszának szinte semmi nyoma. Tudomásunk szerint egyedül a veszprémi Kára választotta templomának védőszentjéül, de a titulust alighanem a kegyúr keresztnevéről kapta.